**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԴԵԿՏԵՄԲԵՐԻ 26-Ի N 1978-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Առկա իրավիճակը և կարգավորման ենթակա խնդիրը**

ՀՀ կառավարության 2019-2023 թվականների գործունեության ծրագրի կատարումն ապահովող միջոցառումների ցանկում (ՀՀ կառավարության 16.05.2019 N 650-Լ որոշում, N 1 հավելված), «Աշխատիր, Հայաստան» ռազմավարության գործողությունների շրջանակում (ՀՀ կառավարության 05.12.2019 N 1753-Լ որոշում, N 2 հավելված) և ՀՀ կառավարության 26.12.2019 N 1978-Լ որոշմամբ հաստատված (N 2 հավելված) Մարդու իրավունքների պաշտպանության ազգային ռազմավարությունից բխող 2020-2022 թվականների գործողությունների ծրագրում (այսուհետ՝ Ծրագիր) առկա են մի շարք համանման միջոցառումներ: Այդ միջոցառումների համար Ծրագրով նախատեսված ժամկետները տարբերվում են ՀՀ կառավարության 2019-2023 թվականների գործունեության ծրագրի կատարումն ապահովող միջոցառումների ցանկով և «Աշխատիր, Հայաստան» ռազմավարության գործողությունների շրջանակով նախատեսված ժամկետներից:

Ծրագրով նախատեսված համանման միջոցառումները բովանդակությամբ և ժամկետներով ՀՀ կառավարության 2019 թվականի մայիսի 16-ի N 650-Լ և ՀՀ կառավարության 2019 թվականի դեկտեմբերի 5-ի N 1753-Լ որոշումների հավելվածների նույնաբովանդակ կետերին համապատասխանեցնելու նպատակով՝ մշակվել է «Հայաստանի Հանրապետության կառավարության 2019 թվականի դեկտեմբերի 26-ի N 1978-Լ որոշման մեջ փոփոխություններ և լրացում կատարելու մասին» ՀՀ կառավարության որոշման նախագիծը (այսուհետ՝ Նախագիծ):

Հարկ է նշել, որ Ծրագրի այն կետերը, որոնցում առաջարկվում է կատարել փոփոխություններ, Աշխատանքի և սոցիալական հարցերի նախարարությանը կարծիքի ներկայացված նախագծային տարբերակում կա՛մ ներառված չեն եղել, կա՛մ ներկայացված առաջարկությունը հաշվի չի առնվել (կարծիքի է ներկայացված եղել Վարչապետի 20.11.2019 N 02/08.3/51518-2019 հանձնարարականով):

**2. Առաջարկվող կարգավորման նպատակը**

Նախագծով առաջարկվում է Ծրագրում կատարել հետևյալ փոփոխությունները.

1. 70-րդ կետի «Ակնկալվող անմիջական արդյունք» սյունակի 2-րդ կետում «Ազգային ժողով» բառերը փոխարինել «Վարչապետի աշխատակազմ» բառերով, իսկ «Վերջնաժամկետ» սյունակում «2020թ. երկրորդ կիսամյակ» բառերը՝ «2021 թ. առաջին եռամսյակ» բառերով՝ հաշվի առնելով ՀՀ կառավարության 2019-2023 թվականների գործունեության ծրագրի կատարումն ապահովող միջոցառումների ցանկի 4.2-րդ կետի միջոցառման պահանջը: Միաժամանակ հարկ է նշել, որ Վարչապետի 20.11.2019 N 02/08.3/51518-2019 հանձնարարականի շրջանակներում Աշխատանքի և սոցիալական հարցերի նախարարությանը կարծիքի ներկայացված Ծրագրի նախագծային տարբերակում 70-րդ կետի բովանդակությամբ կետ նախատեսված չի եղել.
2. 72-րդ կետի վերջնաժամկետն առաջարկվում է սահմանել 2022 թ. առաջին կիսամյակը՝ հաշվի առնելով ՀՀ կառավարության 2019-2023 թվականների գործունեության միջոցառումների ծրագրի կատարումն ապահովող միջոցառումների ցանկի 4.3-րդ կետի միջոցառման համար սահմանված ժամկետը: Նշված կետի գործողության բովանդակությունը ևս առաջարկվում է փոփոխել՝ ՀՀ կառավարության 2019-2023 թվականների գործունեության միջոցառումների ծրագրի հիշյալ կետի բովանդակությանը համապատասխան: Դարձյալ հարկ է նշել, որ 72-րդ կետի բովանդակությամբ կետ նույնպես Աշխատանքի և սոցիալական հարցերի նախարարությանը կարծիքի ներկայացված նախագծային տարբերակում առկա չի եղել.
3. Աշխատանքի և սոցիալական հարցերի նախարարության կողմից առաջարկվել էր (25.11.2019 N ԶԲ/ՀՄ-2-3/25183-2019 գրությամբ) Ծրագրի նախագծից հանել 71-րդ կետը (ներկայիս 74-րդ կետ), քանի որ Մարդու իրավունքների պաշտպանության ազգային ռազմավարությունում արհեստակցական միությունների գործունեությունը խթանելու վերաբերյալ դրույթներ չեն եղել: Սակայն, առաջարկը չի ընդունվել, և նշված կետի միջոցառումը որոշակի փոփոխությամբ տեղ է գտել Ծրագրում: Այս պարագայում, հաշվի առնելով նաև «Աշխատիր, Հայաստան» ռազմավարության գործողությունների շրջանակի 4-րդ նպատակի 2-րդ խնդրի մասով նախատեսված 2.2-րդ գործողությունը (Արհմիությունների մասին օրենքի լրամշակում և ընդունում) և դրա համար սահմանված ժամկետը (2021 թ.)` առաջարկվում է 74-րդ կետի «Վերջնաժամկետ» սյունակում «2020թ. առաջին կիսամյակ» բառերը փոխարինել «2021 թ. երկրորդ կիսամյակ» բառերով:
4. 82-րդ կետի«Համակատարող մարմին» սյունակում առաջարկվում է լրացնել նաև Առողջապահական և աշխատանքի տեսչական մարմնի անունը՝ հետևյալ հիմնավորմամբ.

Ծրագրի 82-րդ կետով, որպես գործողություն, սահմանված է երեխայի իրավունքների վերաբերյալ իրազեկվածության բարձրացումը:

«Երեխայի իրավունքների մասին**»** ՀՀ օրենքի 19-րդ հոդվածով սահմանված է երեխայի օրենքով չարգելված աշխատանքային գործունեություն ծավալելու, աշխատանքի արտոնյալ պայմանների իրավունքը: Նույն հոդվածի համաձայն՝ երեխայի աշխատանքի ընդունման առանձնահատկությունները, արտոնությունները և պայմանները սահմանվում են Հայաստանի Հանրապետության աշխատանքային օրենսգրքով:

ՀՀ վարչապետի 2018 թվականի հունիսի 11-ի N 755-Լ որոշմամբ հաստատված Առողջապահական և աշխատանքի տեսչական մարմնի կանոնադրության 11-րդ կետի 10-րդ ենթակետի «դ» պարբերության համաձայն՝ Առողջապահական և աշխատանքի տեսչական մարմնի լիազորություններից է աշխատողների առողջության պահպանման և անվտանգության ապահովման նորմերի կիրառման նկատմամբ վերահսկողության իրականացումը, որը ներառում է՝ մինչև 18 տարեկան անձանց համար աշխատանքային օրենսդրությամբ սահմանված երաշխիքների ապահովման նկատմամբ վերահսկողության իրականացումը, իսկ «Տեսչական մարմինների մասին» ՀՀ օրենքի 13-րդ հոդվածի 1-ին մասի 1-ին կետի համաձայն՝ տեսչական մարմինն իր վերահսկման ոլորտում հնարավոր խախտումները կանխելու և հանրային շահերի պաշտպանությունն ապահովելու նպատակով իրականացնում է կանխարգելիչ գործունեություն, որը ներառում է՝ տնտեսավարող սուբյեկտների և քաղաքացիների շրջանում իրազեկվածության բարձրացման նպատակովդասընթացների, սեմինարների, քննարկումների կազմակերպումը, ձեռնարկների թողարկումը, բուկլետների, տեղեկանքների հրատարակումը, զանգվածային լրատվության միջոցներով տեղեկատվության փոխանցումը:

**3. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Աշխատանքի և սոցիալական հարցերի նախարարության կողմից:

**4. Ակնկալվող արդյունքը**

Նախագիծն ընդունվելու դեպքում ՀՀ կառավարության 2019 թվականի դեկտեմբերի 26-ի N 1978-Լ որոշման համապատասխան կետերը կհամապատասխանեցվեն ՀՀ կառավարության 2019 թվականի մայիսի 16-ի N 650-Լ և ՀՀ կառավարության 2019 թվականի դեկտեմբերի 5-ի N 1753-Լ որոշումների նույնաբովանդակ կետերին՝ իրենց ձևակերպումներով և ժամկետներով:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԴԵԿՏԵՄԲԵՐԻ 26-Ի N 1978-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԻԾՆ ԸՆԴՈՒՆԵԼՈՒ ԴԵՊՔՈՒՄ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ԲՅՈՒՋԵՆԵՐՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՈՒՄՆԵՐԻ ԿԱՄ ՆՎԱԶԵՑՈՒՄՆԵՐԻ ՄԱՍԻՆ**

«Հայաստանի Հանրապետության կառավարության 2019 թվականի դեկտեմբերի 26-ի N 1978-Լ որոշման մեջ փոփոխություններ և լրացում կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմինների բյուջեներում եկամուտների և ծախսերի ավելացում կամ նվազեցում չի նախատեսվում:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԴԵԿՏԵՄԲԵՐԻ 26-Ի N 1978-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

«Հայաստանի Հանրապետության կառավարության 2019 թվականի դեկտեմբերի 26-ի N 1978-Լ որոշման մեջ փոփոխություններ և լրացում կատարելու մասին» Հայաստանի Հանրապետության կառավարության որոշման նախագծի ընդունման առնչությամբ այլ իրավական ակտեր ընդունել անհրաժեշտ չէ: